જોનાર જો ઊંચી જમીન ઉપર ઊભો ન રહ્યો હોય, તો મેઘધનુષ ક્યારે પણ અર્ધગોળ કરતાં વધુ મોટું દેખાય નહિ. જો વાદળાં થોડાં હોય તો અર્ધગોળ કરતાં પણ ઓછું દેખાય. જ્યારે વાદળાથી આકાશ ઘણું છવાઈ ગયું હોય છે ત્યારે જ સંપૂર્ણ ધનુષનાં દર્શન થાય છે. કોઈ સમયે વાદળાં વિનાના ભૂરા આકાશમાં પણ ધનુષ ખેંચાય છે, તો કોઈ વખત જમીન ઉપર થયેલું દેખાય છે. મેઘધનુષ વાદળાં વગર પણ થાય છે તેનું કારણ એ છે કે હવામાં તે સમે ન દેખાય એવી પાતળી વરાળનો જથ્થો હોય છે અને તેમાંથી પણ કિરણનું વક્રીભવન થાય છે. જમીન ઉપર ઘાસ તથા વનસ્પતિ ઉપર વરસાદનાં ટીપાંઓ બહુ જ વળગી રહ્યા હોય છે, ત્યારે પૃથ્વી ઉપર પણ મેઘધનુષ થવાનો યોગ આવે છે. ધોધ અથવા ફુવારાનાં ફીણમાં પણ મેઘધનુષના જેવી જ રમુજ કોઈ વખત થઈ રહે છે. ઝાકળથી પણ એવું જ પરિણામ થઈ શકે છે. ઉત્તર મહાસાગરમાં હમેશાં બહુ જ ઝાકળ પથરાયેલી રહે છે. તેથી ત્યાં આવાં ધનુષો પાણી ઉપર ઘણી વાર જોવામાં આવે છે.